Robin Williams

Robin McLaurin Williams (født 21. juli 1951 i Chicago i Illinois, død 11. august 2014 i Paradise Cay i California) var en amerikansk, Oscar-belønnet skuespiller og komiker. Som skuespiller hadde han roller både på TV, teaterscenen og i kinofilmer.
Han spilte både tragikomiske (Good Morning, Vietnam, Dead Poets Society) og psykopatiske (One Hour Photo, Insomnia) roller, men også i familiefilmer (Flubber, Mrs. Doubtfire).


== Biografi ==
Williams ble født 21. juli 1951 i Chicago i Illinois, og vokste opp i Bloomfield Hills i Michigan og i Marin County i California. Hans far Robert Fitzgerald Williams var av skotsk, walisisk og irsk opphav, og var leder for Ford Motor Company i midtøsten i USA. Williams' mor var født i New Orleans, og fotomodell.
Williams fikk oppmerksomhet da han gjorde et stand-up-show i San Francisco. Etter å ha fullført studiene ved Claremont McKenna College, og ved The Juilliard School, fikk han en rolle av Gerry Marshall i TV-serien Happy Days som romvesenet «Mork». «Mork» ble så populær blant seerne at det førte til en egen TV-serie, Mork and Mindy, som gikk i USA fra 1978 til 1982.
Størsteparten av Williams' skuespillerkarriere var innen kinofilmer, men han hadde noen bemerkelsesverdige opptredener på teaterscenen også. Hans første hovedrolle var i filmen Skipper'n i 1980, og Garp og hans verden i 1982. Begge disse filmene hadde et lavt billettsalg, men filmen Good Morning, Vietnam fra 1987 ble nominert til Oscar, og gjorde at Williams ble verdenskjent som skuespiller. Williams var også kjent som en flink stemmeskuespiller, og gav stemme til flere animerte filmer, som Aladdin (1992) og Robotene (2005).
I 1997 vant Williams Oscar for beste birolle som psykolog i filmen Den enestående Will Hunting.
Han var også godt kjent for sine ville improteater-opptredender og parodier. Han var en talentfull imitator, og kunne gå inn og ut av roller ekstremt raskt. Williams uttalte at han begynte med parodier og imitasjoner som barn, da han etterlignet sørstatsdialekten til sin tante. Han deltok også som gjest på improvisasjonsprogrammet Whose Line Is It Anyway?.
Williams' første ekteskap var med Valerie Velardi den 4. juni 1978. De to fikk ett barn sammen, Zachary. Dette ekteskapet endte i 1988, og i 1989 giftet han seg for andre gang, med Marsha Garces. De fikk to barn sammen.
Han og hans kone grunnla Windfall Foundation, en filantropisk organisasjon som samler inn penger til flere veldedige saker. Williams viet mye energi til veldedighetsarbeid, blant annet for Comic Relief. Han var også sykkelfan, og eide visstnok hundrevis av sykler og deltok i Tour de France. Gjennom sine interesser for sykling var han en god venn og tilhenger av Lance Armstrong og hans stiftelse, og opptrådte ofte på stiftelsens begivenheter. Han har en stjerne på Hollywood Walk of Fame.


== Død ==
Williams ble funnet bevisstløs 11. august 2014 i sitt hjem i Paradise Cay i California. Han ble erklært død kort tid etter at nødetatene kom til stedet klokka 12 lokal tid. Han hadde tatt sitt eget liv, ved henging, sannsynligvis på grunn av uhelbredelig demens med Lewy-legemer.


== Filmografi ==
I 2018 kom dokumentarfilmen Robin Williams: Come Inside My Mind.


== Diskografi ==
Reality...What a Concept (1977)
Throbbing Python of Love (1983)
A Night at the Met (1986)
Pecos Bill (1988)
Live 2002 (2002)


== Referanser ==


== Litteratur ==
Jay David (1999). The Life and Humor of Robin Williams: A Biography. New York: Quill. ISBN 978-0-688-15245-1. 
Andy Dougan (1999). Robin Williams: A Biography. Thunder's Mouth Press. ISBN 978-1-56025-213-9. 
Stephen J. Spignesi (1997). The Robin Williams Scrapbook. Secaucus, NJ: Carol Pub. ISBN 978-0-8065-1891-6. 


== Eksterne lenker ==

(en) Offisielt nettsted 
(en) Robin Williams – kategori av bilder, video eller lyd på Commons 
(en) Robin Williams – galleri av bilder, video eller lyd på Commons 
(en) Robin Williams på Internet Movie Database 
(sv) Robin Williams i Svensk Filmdatabas 
(da) Robin Williams på Filmdatabasen 
(da) Robin Williams på Scope 
(fr) Robin Williams på Allociné 
(en) Robin Williams på AllMovie 
(en) Robin Williams hos Rotten Tomatoes 
(en) Robin Williams hos TV Guide 
(en) Robin Williams hos The Movie Database 
(en) Robin Williams hos Internet Broadway Database